b'\n_START_ARTICLE_\nLatvianajokoira\n_START_SECTION_\nUlkomuoto\n_START_PARAGRAPH_\nLatvianajokoira on pieni, tiivisrakenteinen ja pitk\xc3\xa4nomainen ajokoira. Sen p\xc3\xa4\xc3\xa4 on kiilan muotoinen ja huulet tiiviit. Selk\xc3\xa4 on kaareva ja voimakas, raajat lyhyet ja suorat ja k\xc3\xa4p\xc3\xa4l\xc3\xa4t kissamaiset. Lyhyt, sile\xc3\xa4 karvapeite on v\xc3\xa4rilt\xc3\xa4\xc3\xa4n musta ruskein merkein (black & tan). Karva on noin 2-3 cm pitk\xc3\xa4\xc3\xa4. Uroksen s\xc3\xa4k\xc3\xa4korkeus on 43-50 cm ja nartun 40-46 cm.\n_START_SECTION_\nK\xc3\xa4ytt\xc3\xa4ytyminen ja luonne\n_START_PARAGRAPH_\nLatvianajokoira mets\xc3\xa4st\xc3\xa4\xc3\xa4 hyvin pienell\xc3\xa4, vain noin 490 x 490 metrin kokoisella alueella, mink\xc3\xa4 vuoksi siit\xc3\xa4 ei ole tarvinnut jalostaa yht\xc3\xa4 kest\xc3\xa4v\xc3\xa4\xc3\xa4 ja sitke\xc3\xa4\xc3\xa4 kuin monista kookkaammista ajokoirista. Se ajaa riistaa nopeasti, ja t\xc3\xa4m\xc3\xa4 ominaisuus on yh\xc3\xa4 yksi jalostuksen keskeisimmist\xc3\xa4 painopisteist\xc3\xa4. Sen tulee my\xc3\xb6s totella ket\xc3\xa4 tahansa samassa mets\xc3\xa4stysseurueessa mukana olevaa, ei pelk\xc3\xa4st\xc3\xa4\xc3\xa4n omistajaansa.\n_START_SECTION_\nAlkuper\xc3\xa4\n_START_PARAGRAPH_\nRodun syntyyn on vaikuttanut Latviassa vuonna 1920 voimaan tullut laki, jonka mukaan yli 51 cm korkeita koiria ei saanut k\xc3\xa4ytt\xc3\xa4\xc3\xa4 mets\xc3\xa4stykseen. Koska silloinen kuurinmaanajokoira oli liian kookas, sit\xc3\xa4 piti pienent\xc3\xa4\xc3\xa4 jotta se sopisi vaadittuun kokorajoitukseen. Jalostukseen valittiin normaalia pienikokoisempia, yleens\xc3\xa4 osittain m\xc3\xa4yr\xc3\xa4koirataustan omaavia kuurinmaanajokoiria, joita risteytettiin edelleen m\xc3\xa4yr\xc3\xa4koirien ja beaglejen kanssa tarpeeksi pienen koon saavuttamiseksi. Vuonna 1947 n\xc3\xa4iden koirien j\xc3\xa4lkel\xc3\xa4isist\xc3\xa4 p\xc3\xa4\xc3\xa4tettiin luoda kokonaan uusi rotu, ja jalostusohjelma saatiin aloitettua. Mets\xc3\xa4st\xc3\xa4jien ja kalastajien valtuusto l\xc3\xb6ysi 40 kantakoiraa, jotka vastasivat haluttua tyyppi\xc3\xa4 ja olivat kooltaan pienimm\xc3\xa4st\xc3\xa4 p\xc3\xa4\xc3\xa4st\xc3\xa4. Vuonna 1971 rotutyyppi oli saatu vakiinnutettua ja ensimm\xc3\xa4inen virallinen rotum\xc3\xa4\xc3\xa4ritelm\xc3\xa4 julkistettiin.\n_START_SECTION_\nKuurinmaanajokoira\n_START_PARAGRAPH_\nKuurinmaanajokoira oli nimens\xc3\xa4 mukaisesti kotoisin Kuurinmaalta, ja sill\xc3\xa4 mets\xc3\xa4stettiin Latviassa yleisesti viel\xc3\xa4 1800-luvulla. T\xc3\xa4m\xc3\xa4 pitk\xc3\xa4raajainen, kauriin ja villisian mets\xc3\xa4stykseen jalostettu koira polveutui puolanajokoirasta, luzerninajokoirasta ja englantilaisista ajokoirista. Sen teht\xc3\xa4v\xc3\xa4 oli ajaa riista ulos tihe\xc3\xa4st\xc3\xa4 metsik\xc3\xb6st\xc3\xa4 avoimemmalle maa-alalle mets\xc3\xa4st\xc3\xa4j\xc3\xa4n ammuttavaksi. T\xc3\xa4m\xc3\xa4 johtui siit\xc3\xa4, ett\xc3\xa4 tihe\xc3\xa4\xc3\xa4n mets\xc3\xa4\xc3\xa4n meneminen mets\xc3\xa4stysaseen kanssa oli lailla kielletty, ja sen vuoksi tottelevaisuus oli sitkeytt\xc3\xa4 t\xc3\xa4rke\xc3\xa4mpi rotuominaisuus. Ensimm\xc3\xa4isen maailmansodan aikana populaatio k\xc3\xa4vi uhanalaiseksi, ja j\xc3\xa4ljell\xc3\xa4 olevista yksil\xc3\xb6ist\xc3\xa4 harva oli en\xc3\xa4\xc3\xa4 puhdasrotuinen, sill\xc3\xa4 niiden risteytt\xc3\xa4minen m\xc3\xa4yr\xc3\xa4koiran ja sekarotuisten ajokoirien kanssa alkoi yleisty\xc3\xa4. Rodun kohtalon ratkaisi viimeist\xc3\xa4\xc3\xa4n Latvian mets\xc3\xa4talousministeri\xc3\xb6n p\xc3\xa4\xc3\xa4t\xc3\xb6s mets\xc3\xa4stykseen k\xc3\xa4ytett\xc3\xa4vien koirien koosta.'